  Анжелика Тихонова корреспондент 9-12 куартолэзе Италиысь Корридона карын суй-пыдзыя сӧсыр но ляб адӟись спортсменъёс пӧлын велоспортъя дуннелэн кубокез понна вожвылъяськонлэн нырысетӥ люкетэз ортчоз. Отчы Удмуртиысь ньыль спортсменъёс пыриськозы. Со сярысь Россиысь паралимпи комитетлэн пресс-службаез ивортэ. Россилэн люкам командаяз суй-пыдзыя сӧсыр луись 12 спортсменъёс но ляб адӟисьёслэн 2 велотандемъёссы пыризы. Соос пӧлын Удмуртиысь Сергей Пудов но Арслан Гильмутдинов, Ирина Фролова но солэн пилотэз Жанна Гринёва. Оглом ӵошатсконъёсы пыриськыны куриськонъёс 41 кунъёсысь 350 спортсменъёс сётӥзы. Дуннелэн кубокезлэн кыкетӥ люкетэз Бельгиысь Остенде карын 16-19 куартолэзе ортчоз, нош йылпумъясь, 3-тӥ люкетэз, - Канадаын 8-11 гудырикошконэ. Тодэ вайытом, кемалась ик ӧвӧл Сергей Пудов Нидерландыын ортчем паравелосипедистъёслэн дунне чемпионатазы куинетӥ инты басьтӥз.  Пусъём, 2018-тӥ арын Сергей Пудов но Арслан Гильмутдинов асьсэ классазы суй-пыдзыя сӧсыр спортсменъёс пӧлын шоссеын велосипедэн ворттылонъя дуннелэсь кубоксэ утӥзы. Тегъёс: Спорт Удмуртия сӧсыръёс ДуннелэнКубокез велоспорт  